Abbli ġieli nzertajtu ritratti fuq facebook tal-ħidma sabiħa u fina li jwettaq l-artist Lawrence Caruana . Lawrence jaħdem fir-rakkmu. Jaħdem ukoll il-ganutell imma l-aktar li huwa magħruf huwa fil-linja tar-rakkmu fin. Issa ilu f'din il-linja għal madwar 20 sena. Tkellimna miegħu minn wirtmalta.mt u qalilna li tgħallem din is-sengħa mingħand soru; Suor Anna Antida Micallef. "Ix-xogħol jgħoġobni, imbasta fih id-deheb!", stqarr magħna Lawrence. "It-trasport li terġa' tara l-oġġett jieħu l-ħajja jgħoġobni mmens", kompla jgħidilna. Ritratt: Bandalora tal-Banda San Ġorġ ta' Ħal Qormi/ Lawrence Caruana Mill-banda l-oħra, ikun sodisfazzjon ukoll għalih meta jagħmel xi ħaġa oriġinali tiegħu. Sa issa, biċċa xogħol għal qalbu mmens fost il-ħafna li għamel, huwa l-umbrellun tal-Bażilika tal-Karmnu fil-Belt Valletta. Ritratt: Umbrellun tal-Bażilika tal-Madonna tal-Karmnu fil-Belt Valletta/ Lawrence Caruana Jagħmel ukoll lazzijiet li jintlibsu mill-kanonċi jew l-isqfijiet jew inkella jżejjen xi statwa. Dan huwa biss ftit mill-ħafna arti li jagħmel Lawrence! Minn wirtmalta.mt nawgurawlek u nifirħulek Lawrence. Hija l-għaxqa tagħna naraw artisti bħalek f'din il-gżira mimlija talent! Rirtratt: Lazz li jżejjen l-istatwa ta' San Ġużepp ta' Ħal Għaxaq/ Lawrence Caruana Ritratt Prinċipali: L-Umbrellun tal-Karmnu tal-Belt Valletta/ Lawrence Caruana/ Jurgen Curmi
"Tgħallimt Minn Soru… Sar Il-Passjoni Ta' Qalbi!" – Lawrence Caruana